ได้เวลาเก็บ SGP
ข้อมูลอย่างหนึ่งที่มีการพูดถึงเป็นประจำทุกครั้งก็คือ ในช่วงที่หุ้นปรับตัวขึ้นอย่างต่อเนื่อง มักมีข่าวดีออกมาเยอะแยะไปหมด จนดูเหมือนว่า หุ้นจะขยับขึ้นไปได้เรื่อย ๆ แต่ในความเป็นจริงกลายเป็นว่าหุ้นหยุดขึ้นดื้อ ๆ ต่อจากนั้นก็รูดลงมาหนัก ๆ ก่อนจะตีกลับขึ้นไปอีกครั้ง
4 ส.ค. 2561

ตีแผ่บจ.ดัง
คุณชไมพร จากประชาชื่น กรุงเทพฯ พูดถึงสถานการณ์ของหุ้น SGP หรือ บริษัท สยามแก๊ส แอนด์ ปิโตรเคมีคัลส์ จำกัด (มหาชน) ค่อนข้างเดาทางลำบาก เพราะผลประกอบการในแต่ละไตรมาสเอาแน่เอานอนอะไรไม่ได้เลย ซึ่งทำให้ราคาหุ้นกวัดแกว่งจนน่ากลัว แต่ดิฉันกลับมองเวลานี้เป็นจังหวะของการเข้าซื้อหุ้นเก็บไว้ในพอร์ต เพราะผลการดำเนินงานในไตรมาส 2 น่าจะกลับมาทำกำไรโดดเด่นอีกครั้ง จึงอยากรู้ว่า การที่ดิฉันจะแนะนำเพื่อน ๆ ให้ซื้อหุ้นตัวนี้เก็บไว้ถูกไหมคะ
 
ข้อมูลอย่างหนึ่งที่มีการพูดถึงเป็นประจำทุกครั้งก็คือ ในช่วงที่หุ้นปรับตัวขึ้นอย่างต่อเนื่อง มักมีข่าวดีออกมาเยอะแยะไปหมด จนดูเหมือนว่า หุ้นจะขยับขึ้นไปได้เรื่อย ๆ แต่ในความเป็นจริงกลายเป็นว่าหุ้นหยุดขึ้นดื้อ ๆ ต่อจากนั้นก็รูดลงมาหนัก ๆ ก่อนจะตีกลับขึ้นไปอีกครั้ง
โดยวัฏจักรดังกล่าวจะกินระยะเวลาประมาณ 6-12 เดือน ซึ่งขึ้นอยู่กับผลประกอบการออกมาดีขนาดไหน ส่งผลให้หุ้นบางตัวมีการแกว่งตัวค่อนข้างกว้าง จนกลายเป็นโอกาสทองสำหรับนักเก็งกำไร ซึ่งนักลงทุนสามารถเปรียบเทียบเรื่องดังกล่าวได้จากการเคลื่อนไหวของหุ้น SGP หรือ บริษัท สยามแก๊ส แอนด์ ปิโตรเคมีคัลส์ จำกัด (มหาชน) ในช่วง 2-3 ปีที่ผ่านมา
ที่สำคัญคือ เมื่อนำตัวเลขผลประกอบการมาเป็นตัวชี้วัดจะเห็นว่าราคาหุ้นวิ่งไปในทิศทางเดียวกับผลประกอบการ ซึ่งเป็นการย้ำเตือนให้นักลงทุนรู้ว่าหากปีไหนผลประกอบการออกมาดีกว่าปีก่อนค่อนข้างเยอะ ผลประกอบการปีถัดไปจะออกมาแย่ ซึ่งเป็นผลมาจากราคาพลังงานผันผวนตลอดเวลา และคนที่เข้าเล่นหุ้น SGP ต้องมีลักษณะตื่นตัวตลอดเวลา

พร้อมกันนั้นก็มีข้อคิดบนสังคมออนไลน์หลายอย่างด้วยกันว่า
น้ำมันลง ใครจะติดแก๊สก็บอกไว้ก่อน ยอดขายไม่โตมีแต่ลด
ราคาขายหน้าปั๊มก็ต้องลดลงมา มาร์จิ้นน้อยลง ไม่อย่างนั้นอาจเสียลูกค้าให้คู่แข่ง
ออกไปลงทุนต่างประเทศ ไม่ได้หมูอย่างที่พูดกันหรอก
วันนี้ถึงต้องถามตัวนักลงทุนว่า สามารถถือหุ้นข้ามปีได้หรือเปล่า ? และตัวนักลงทุนทนเห็นราคาหุ้นรูดลงเรื่อยได้ไหม ? เพราะกว่าหุ้นจะฟื้นตัวอย่างจริงจังก็คงต้องรอถึงช่วงปลายปี 2561(ดูจากการเคลื่อนไหวของราคาหุ้นในอดีต) และข้อมูลอีกอย่างที่ต้องถามถึงคือ ต้นทุนที่ซื้อหุ้น SGP อยู่ที่เท่าไหร่ ? เพราะนั่นจะบอกถึงโอกาสในการถอนทุนคืนว่าใช้เวลานานแค่ไหน ?
เนื่องจากฐานราคาหุ้นที่ลงมาแล้วเด้งกลับอยู่ในกรอบ 9-10 บาท ซึ่งสามารถคาดหวังการวิ่งขึ้นในเที่ยวนี้ได้ถึง 15 บาท เพราะหุ้นเทรดบนค่า P/E 12 เท่าเอง ซึ่งเป็นระดับที่ต่ำเกินไปหน่อยสำหรับหุ้นที่ทุกคนเชื่อกันว่าไตรมาส 2 ปี 2561 ตัวเลขกำไรจะกลับมาโตแบบก้าวกระโดดนะครับ
“เก็บเพิ่ม” หรือ “ไม่เก็บ” อยู่ที่นักลงทุนเชื่อมั่นในตัวผู้บริหารว่าจะทำผลงานได้แจ่มจรัสขนาดไหน ?
สภาแมงเม่า : ดร.สมชาย
…
